b'\n_START_ARTICLE_\nCantonul Ticino\n_START_SECTION_\nGeografie\n_START_PARAGRAPH_\nCantonul Ticino se afl\xc4\x83 \xc3\xaen sudul Elve\xc8\x9biei. E aproape \xc3\xaen totalitate \xc3\xaencercuit de Italia, cu care se \xc3\xaenvecineaz\xc4\x83 la est, vest \xc8\x99i sud. La nord se afl\xc4\x83 Cantonul Valais \xc8\x99i Cantonul Uri, iar la nord-est Cantonul Graub\xc3\xbcnden._NEWLINE_Suprafa\xc8\x9ba sa este de 2.811\xc2\xa0km\xc2\xb2, din care trei sferturi este considerat teren fertil. P\xc4\x83durile acoper\xc4\x83 circa o treime din suprafa\xc8\x9ba cantonului, \xc3\xaens\xc4\x83 \xc8\x99i lacurile, Lacul Maggiore \xc8\x99i Lacul Lugano, ocup\xc4\x83 o parte considerabil\xc4\x83 din teritoriu._NEWLINE_R\xc3\xa2ul Ticino este principalul r\xc3\xa2u al cantonului. Acesta scald\xc4\x83 mare parte din canton, curg\xc3\xa2nd de la nord-vest prin Valea Bedretto \xc8\x99i Valea Leventina, pentru a se v\xc4\x83rsa \xc3\xaen lacul vecin, Bellinzona. Principalii s\xc4\x83i afluen\xc8\x9bi sunt Brenno \xc3\xaen Valea Blenio \xc8\x99i Moessa \xc3\xaen Valea Mesolcina. Terenurile cantonului sunt udate de r\xc3\xa2u, care formeaz\xc4\x83 o vale mare, cunoscut\xc4\x83 ca Valea Riviera._NEWLINE_P\xc4\x83m\xc3\xa2nturile occidentale ale cantonului sunt sc\xc4\x83ldate de r\xc3\xa2ul Maggia. Valea Verzasca se g\xc4\x83se\xc8\x99te \xc3\xaentre Ticino \xc8\x99i Maggia. Exist\xc4\x83 \xc8\x99i o suprafa\xc8\x9b\xc4\x83 sc\xc4\x83ldat\xc4\x83 direct de c\xc4\x83tre Lacul Lugano. Mare parte din teritoriu este considerat\xc4\x83 ca parte din Alpi, \xc3\xaens\xc4\x83 o mic\xc4\x83 zon\xc4\x83 este parte din bazinul r\xc3\xa2ului Po.\n_START_SECTION_\nIstorie\n_START_PARAGRAPH_\n\xc3\x8en antichitate aceast\xc4\x83 regiune era locuit\xc4\x83 de poporul celtic Helvetii. Regiunea este anexat\xc4\x83 statului roman relativ t\xc3\xa2rziu, cel mai probabil la \xc3\xaenceputul principatului._NEWLINE_\xc3\x8en Evul Mediu suprafa\xc8\x9ba actualului Canton Ticino era guvernat\xc4\x83 de Ducii de Milano. \xc3\x8en secolul XV confedera\xc8\x9bii elve\xc8\x9bieni cuceresc v\xc4\x83ile de la sudul Alpilor \xc3\xaen trei campanii succesive._NEWLINE_Cantonul Uri a cucerit Valea Leventina \xc3\xaen 1440. \xc3\x8entre 1403 \xc8\x99i 1422 c\xc3\xa2teva din aceste p\xc4\x83m\xc3\xa2nturi, deja anexate cu for\xc8\x9ba de Uri au fost pierdute. \xc3\x8entr-o campanie secund\xc4\x83, desf\xc4\x83\xc8\x99urat\xc4\x83 \xc3\xaen 1500, Uri, Schwyz \xc8\x99i Nidwalden au c\xc3\xa2\xc8\x99tigat ora\xc8\x99ul Bellinzona \xc8\x99i Riviera. \xc3\x8en a treia campanie particip\xc4\x83 trupele \xc3\xaentregii confedera\xc8\x9bii. \xc3\x8en 1512 Locarno, Valea Maggia, Lugano \xc8\x99i Mendrisio sunt anexate. Succesiv, \xc3\xaenalta vale a r\xc3\xa2ului Ticino, de la San Gottardo la ora\xc8\x99ul Biasca (Valea Leventina) au devenit parte din Cantonul Uri. Restul teritoriilor (Baliaggi Ultramontani, Ennetbergische Vogteien) erau administrate de toate cantoanele._NEWLINE_P\xc4\x83m\xc3\xa2nturile Cantonului Ticino sunt primele terenuri cucerite de Confedera\xc8\x9bia Elvetic\xc4\x83. \xc3\x8en timpul Republicii Elvetice, districtele Bellinzona \xc8\x99i Lugano erau cantoane separate, dar \xc3\xaen 1803 s-au reunit pentru a forma Cantonul Ticino, care se une\xc8\x99te cu confedera\xc8\x9bia, ca membru cu drepturi depline, \xc3\xaen acela\xc8\x99i an._NEWLINE_P\xc3\xa2n\xc4\x83 1878 cele trei ora\xc8\x99e principale, Bellinzona, Lugano \xc8\x99i Locarno, alterneaz\xc4\x83 \xc3\xaen func\xc8\x9bia de capital\xc4\x83 a cantonului. \xc3\x8en 1878, oricum, Bellinzona devine capitala unic\xc4\x83 \xc8\x99i permanent\xc4\x83._NEWLINE_Constitu\xc8\x9bia apare \xc3\xaen 1830, dar de atunci este modificat\xc4\x83 considerabil.\n_START_SECTION_\nGuvern\n_START_PARAGRAPH_\nPuterea executiv\xc4\x83 cantonal\xc4\x83 poart\xc4\x83 numele de Consiliul Statului. E compus din cinci membri ale\xc8\x99i prin vot direct de popor \xc3\xaentr-o singur\xc4\x83 circumscrip\xc8\x9bie prin sistem propor\xc8\x9bional. Anual sunt numi\xc8\x9bi un pre\xc8\x99edinte \xc8\x99i un vicepre\xc8\x99edinte._NEWLINE_Parlamentul cantonal este Marele Consiliu (it. Gran Consiglio)._NEWLINE_\xc3\x8ennoirea puterilor cantonale se produce la fiecare patru ani prin vot popular. Alegerile reprezentan\xc8\x9bilor din guvern \xc8\x99i a celor din parlament se desf\xc4\x83\xc8\x99oar\xc4\x83 simultan.\n_START_SECTION_\nEconomie\n_START_PARAGRAPH_\nVersan\xc8\x9bii cantonului sunt utiliza\xc8\x9bi intensiv pentru producerea energiei hidroelectrice. Electricitatea produs\xc4\x83 este folosit\xc4\x83 \xc3\xaen canton \xc8\x99i exportat\xc4\x83. \xc3\x8en zonele nordice se cresc vite. Produc\xc8\x9bia de vin este important\xc4\x83 pentru canton, \xc8\x99i este exportat\xc4\x83 \xc3\xaen special \xc3\xaen restul Elve\xc8\x9biei. Viile sunt concentrate \xc3\xaen special \xc3\xaen jum\xc4\x83tatea meridional\xc4\x83 a cantonului, unde clima este mai cald\xc4\x83. Alte produc\xc8\x9bii agricole cuprind cultura porumbului, cartofului, tutunului \xc8\x99i a legumelor._NEWLINE_Clima cantonului este opus\xc4\x83 celeia care se g\xc4\x83se\xc8\x99te \xc3\xaen nordul Alpilor. Aceasta este o clim\xc4\x83 \xc3\xaen general mai cald\xc4\x83, care atrage mul\xc8\x9bi turi\xc8\x99ti din cantoanele elve\xc8\x9biene. Lacurile, \xc3\xaempreun\xc4\x83 cu timpul frumos, sunt considerate atrac\xc8\x9bii. Turismul \xc8\x99i sectorul economic sunt considerate cele mai importante ale cantonului._NEWLINE_\xc3\x8en Cantonul Ticino, industria u\xc8\x99oar\xc4\x83 e prezent\xc4\x83 \xc8\x99i concentrat\xc4\x83 \xc3\xaen cele trei ora\xc8\x99e principale: Lugano, Locarno \xc8\x99i Bellinzona._NEWLINE_Cantonul este bine legat de restul Elve\xc8\x9biei. Exist\xc4\x83 un tunel pe sub masivul Sf\xc3\xa2ntul Gotard, care poate fi traversat at\xc3\xa2t rutier c\xc3\xa2t \xc8\x99i feroviar. Cantonul Graub\xc3\xbcnden este legat printr-un serviciu feroviar direct, \xc3\xaen timp ce cantonul Valais este legat printr-un tunel prin trec\xc4\x83toarea Simplon. Sunt conexiuni feroviare bune cu Milano \xc8\x99i Roma, precum \xc8\x99i cu Germania, via Basel \xc8\x99i Z\xc3\xbcrich._NEWLINE_Din cauza turismului exist\xc4\x83 diverse linii feroviare scurte \xc3\xaen zone panoramice ale muntelui. Sporturile de iarn\xc4\x83 sunt importante, \xc3\xaens\xc4\x83 nu sunt prea dezvoltate._NEWLINE_Sunt dou\xc4\x83 centre principale de educa\xc8\x9bie \xc8\x99i cercetare \xc3\xaen Cantonul Ticino. Universitatea Elve\xc8\x9biei Italiene (USI) este singura universitate elve\xc8\x9bian\xc4\x83 unde se \xc3\xaenva\xc8\x9b\xc4\x83 \xc3\xaen limba italian\xc4\x83. \xc8\x98coala Universitar\xc4\x83 Profesional\xc4\x83 a Elve\xc8\x9biei Italiene (SUPSI) pe de alt\xc4\x83 parte, este o filial\xc4\x83 a faimosului ETH din Z\xc3\xbcrich.\n_START_SECTION_\nDemografie\n_START_PARAGRAPH_\nPopula\xc8\x9bia este predominant vorbitoare de limb\xc4\x83 italian\xc4\x83 \xc8\x99i de confesiune catolic\xc4\x83. Exist\xc4\x83 un num\xc4\x83r cresc\xc3\xa2nd de persoane care se mut\xc4\x83 din cantoanele de limb\xc4\x83 german\xc4\x83 \xc3\xaen Ticino, c\xc3\xa2nd ies la pensie. Aceasta d\xc4\x83 o importan\xc8\x9b\xc4\x83 cresc\xc4\x83toare limbii germane, mai ales \xc3\xaen sezonul estival, c\xc3\xa2nd vin mul\xc8\x9bi turi\xc8\x99ti vorbitori din Elve\xc8\x9bia german\xc4\x83, Germania \xc8\x99i Austria._NEWLINE_Ora\xc8\x99ul cel mai mare este Lugano. Alte ora\xc8\x99e principale ale Cantonului Ticino sunt Bellinzona (care este \xc8\x99i capitala acestuia, unde are sediul guvernul cantonal), Locarno, Mendrisio, Airolo \xc8\x99i Chiasso.'